CELEX: 52022PC0040
Language: ro
Date: 2022-02-11
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2013/54/UE în ceea ce privește autorizarea Republicii Slovenia de a continua să aplice măsura specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 11.2.2022
            COM(2022) 40 final
            2022/0028(NLE)
            
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare 2013/54/UE în ceea ce privește autorizarea Republicii Slovenia de a continua să aplice măsura specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În temeiul articolului 395 alineatul (1) din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de evitare a obligațiilor fiscale.
            
            
               Prin scrisoarea înregistrată de Comisie la 27 octombrie 2021, Slovenia a solicitat autorizarea de a continua să aplice, până la 31 decembrie 2024, o măsură de derogare de la articolul 287 din Directiva TVA care permite Sloveniei să scutească de la plata TVA persoanele impozabile a căror cifră de afaceri anuală nu depășește 50 000 EUR.
            
            
               În conformitate cu articolul 395 alineatul (2) al doilea paragraf din Directiva TVA, Comisia a informat celelalte state membre, prin scrisoarea din 15 noiembrie 2021, cu privire la cererea înaintată de Slovenia. Comisia a notificat Sloveniei, prin scrisoarea din 16 noiembrie 2021, faptul că deține toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și posibilitatea de a scuti persoanele impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 287 din Directiva TVA, unele state membre care au aderat după 1 ianuarie 1978 pot scuti persoanele impozabile a căror cifră de afaceri anuală este egală cu cel mult echivalentul în monedă națională al sumelor menționate în dispoziția respectivă, la cursul de schimb din ziua aderării lor.
            
            
               În conformitate cu punctul 15 al articolului 287 din Directiva TVA, Slovenia poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 25 000 EUR.
            
            
               Prin Decizia de punere în aplicare 2013/54/UE a Consiliului
                  2
               , Slovenia a fost autorizată, până la 31 decembrie 2015, să aplice un prag mai ridicat și, astfel, să acorde o scutire de la plata TVA persoanelor impozabile a căror cifră de afaceri anuală nu depășește 50 000 EUR. Autorizația respectivă a fost prelungită prima oară până la 31 decembrie 2018 prin Decizia de punere în aplicare (UE) 2015/2089 a Consiliului
                  3
                și, ulterior, până la 31 decembrie 2021 prin Decizia de punere în aplicare (UE) 2018/1700 a Consiliului
                  4
               . 
            
            
               Slovenia a solicitat o nouă prelungire a măsurii speciale respective pentru o perioadă limitată.
            
            
               Autorizarea de a continua să utilizeze scutirea, după 2021, pentru persoanele impozabile a căror cifră de afaceri anuală nu depășește suma de 50 000 EUR, ar reprezenta o simplificare semnificativă pentru persoanele care exploatează întreprinderi relativ mici. Persoanele impozabile care beneficiază de această scutire nu trebuie să deducă și să plătească TVA, nu trebuie să fie înregistrate în scopuri de TVA sau să țină o evidență detaliată completă a operațiunilor supuse TVA. Datorită acestor simplificări, proprietarii de întreprinderi mici pot dedica mai mult timp și mai multe resurse dezvoltării afacerii lor. Măsura specială este și va rămâne complet opțională pentru persoanele impozabile. Prin urmare, întreprinderile mici a căror cifră de afaceri nu depășește pragul vor avea în continuare posibilitatea de a-și exercita dreptul de a aplica regimul normal de TVA.
            
            
               În plus, costul colectării TVA de la persoanele impozabile care desfășoară activități economice cu o cifră de afaceri relativ scăzută, care rezultă din furnizarea de servicii fiscale acestor persoane impozabile și din auditarea declarațiilor de impunere ale acestora, este disproporționat de mare în comparație cu valoarea taxei colectate. În consecință, prin aplicarea unei scutiri de TVA proprietarilor de întreprinderi mici, administrația fiscală poate direcționa mai multe resurse către prevenirea și combaterea fraudei fiscale, a evaziunii fiscale și a evitării obligațiilor fiscale, precum și către îmbunătățirea calității serviciilor prestate către contribuabili și a eficienței colectării TVA-ului de la operatorii economici de mari dimensiuni.
            
            
               Potrivit Sloveniei, în 2019, 48 % din totalul persoanelor impozabile înregistrate (adică aproximativ 60 000) au avut o cifră de afaceri anuală de 50 000 EUR sau mai puțin, reprezentând 1 % din cifra de afaceri impozabilă totală relevantă în scopuri de TVA. Aceasta estimează că aproximativ 2 000 dintre aceste persoane impozabile (cu excepția celor care au optat pentru impozitare) au o cifră de afaceri anuală cuprinsă între 25 000 EUR și 50 000 EUR. Includerea acestor persoane impozabile în sistemul TVA ar duce la o creștere a veniturilor statului din TVA cu 0,3 %.
            
            
               Prin urmare, măsura specială nu afectează semnificativ valoarea totală a veniturilor din TVA sau valoarea totală a veniturilor fiscale colectate în etapa de consum final.
            
            
               Măsura specială, care simplifică obligațiile micilor operatori, este conformă cu obiectivele stabilite de Uniunea Europeană pentru întreprinderile mici.
            
            
               Având în vedere potențialul impact pozitiv asupra reducerii sarcinii administrative pentru întreprinderi și pentru administrația fiscală, precum și lipsa unui impact major asupra veniturilor totale din TVA, este adecvat ca Slovenia să fie autorizată să extindă aplicarea măsurii speciale până la 31 decembrie 2024.
            
            
               •Coerența cu dispozițiile deja existente în domeniul de politică vizat
            
            
               Măsura de derogare este conformă cu obiectivele Directivei (UE) 2020/285 de modificare a articolelor 281-294 din Directiva TVA în ceea ce privește regimul special pentru întreprinderile mici
                  5
               , care a rezultat din planul de acțiune privind TVA
                  6
                și are ca scop crearea unui regim modern și simplificat pentru aceste întreprinderi. Această inițiativă urmărește, în special, să scadă costurile de asigurare a conformității în materie de TVA și denaturările concurenței atât la nivel național, cât și la nivelul UE, să reducă impactul negativ al efectului de prag și să faciliteze respectarea normelor de către întreprinderi, precum și monitorizarea de către administrațiile fiscale.
            
         
         
            
               În plus, pragul de 50 000 EUR este conform Directivei (UE) 2020/285, dat fiind că aceasta permite statelor membre să stabilească pragul privind cifra de afaceri anuală necesară pentru scutirea de TVA la un nivel care să nu depășească 85 000 EUR (sau echivalentul în moneda națională).
            
            
               Derogări similare, care scutesc de plata TVA persoanele impozabile a căror cifră de afaceri anuală se situează sub un anumit prag, astfel cum se prevede la articolele 285 și 287 din Directiva TVA, au fost acordate și altor state membre. Țărilor de Jos
                  7
                și Belgiei
                  8
                li s-a acordat un prag de 25 000 EUR; Italiei
                  9
               , un prag de 30 000 EUR, iar Luxemburgului
                  10
               , un prag de 35 000 EUR; Poloniei
                  11
               , Letoniei
                  12
                și Estoniei
                  13
                li s-a acordat un prag de 40 000 EUR; Ungariei
                  14
               , un prag de 48 000 EUR; Lituaniei
                  15
               , un prag de 55 000 EUR; Croației
                  16
               , un prag de 45 000 EUR; Maltei
                  17
               , un prag de 30 000 EUR; și României
                  18
                – un prag de 88 500 EUR.
            
            
               Derogările de la Directiva TVA trebuie să fie întotdeauna limitate în timp, astfel încât efectele lor să poată fi evaluate. În plus, introducerea unei date de expirare a măsurii speciale, până la 31 decembrie 2024, astfel cum este solicitată de Slovenia, este aliniată la cerințele Directivei (UE) 2020/285. Această directivă prevede că, începând de la data de 1 ianuarie 2025, statele membre vor trebui să aplice dispozițiile naționale pe care sunt obligate să le adopte pentru a se conforma directivei.
            
            
               Prin urmare, măsura propusă este coerentă cu dispozițiile Directivei TVA.
            
            
               •Coerența cu alte politici ale Uniunii
            
            
               Comisia a subliniat în mod constant necesitatea simplificării normelor aplicabile întreprinderilor mici. În acest sens, Comisia a adoptat în martie 2020 o strategie pentru IMM-uri pentru o Europă sustenabilă și digitală
                  19
               , în care s-a angajat să continue eforturile de reducere a sarcinii asupra IMM-urilor. Obiectivul de a reduce sarcina de reglementare pentru IMM-uri este unul dintre pilonii acestei strategii. Respectiva măsura specială este conformă cu aceste obiective, în ceea ce privește normele fiscale. Aceasta este, de asemenea, în concordanță cu Planul de acțiune din 2020 privind impozitarea echitabilă și simplă care sprijină strategia de redresare
                  20
               , care recunoaște că costurile de asigurare a conformității fiscale rămân ridicate în UE și că, de regulă, costurile de asigurare a conformității sunt substanțial mai mari pentru întreprinderile mici decât pentru cele mari.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               Articolul 395 din Directiva TVA.
            
            
               •Subsidiaritatea (în cazul competenței neexclusive) 
            
            
               Având în vedere dispoziția din Directiva TVA pe care se întemeiază, propunerea intră în sfera competenței exclusive a Uniunii Europene. În consecință, principiul subsidiarității nu se aplică.
            
            
               •Proporționalitatea
            
            
               Decizia se referă la o autorizație acordată unui stat membru la solicitarea acestuia și nu constituie o obligație.
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea colectării impozitelor în beneficiul persoanelor impozabile cu cifră de afaceri mică și al administrației fiscale.
            
            
               •Alegerea instrumentului
            
            
               Instrumentul propus este o decizie de punere în aplicare a Consiliului.
            
            
               În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, deoarece poate fi adresată unui singur stat membru.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               Nu s-a efectuat nicio consultare a părților interesate. Prezenta propunere se bazează pe o cerere depusă de Slovenia și privește numai acest stat membru.
            
         
         
            
               •Evaluarea impactului
            
            
               Propunerea de decizie de punere în aplicare a Consiliului vizează prelungirea cu încă trei ani a unei măsuri de simplificare care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește 50 000 EUR și, prin urmare, are un impact pozitiv asupra reducerii sarcinii administrative a întreprinderilor și a administrației fiscale, fără a avea un impact major asupra totalului veniturilor din TVA. Având în vedere domeniul de aplicare restrâns al derogării și aplicarea sa limitată în timp, impactul măsurii va fi, în orice caz, limitat.
            
            
               Măsura de derogare va fi opțională pentru persoanele impozabile. Persoanele impozabile vor putea să opteze pentru regimul normal de TVA în conformitate cu articolul 290 din Directiva 2006/112/CE.
            
            
               •Drepturile fundamentale
            
            
               Propunerea nu are consecințe asupra protecției drepturilor fundamentale.
            
            
               4.IMPLICAȚII BUGETARE
            
            
               După intrarea în vigoare a Regulamentului (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată
                  21
               , Slovenia nu va efectua niciun calcul de compensare pe baza declarației privind resursele proprii provenite din TVA pentru exercițiul financiar 2021 și ulterior.
            
            
               2022/0028 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare 2013/54/UE în ceea ce privește autorizarea Republicii Slovenia de a continua să aplice măsura specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  22
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 287 punctul 15 din Directiva 2006/112/CE, Slovenia poate scuti de plata taxei pe valoarea adăugată („TVA”) persoanele impozabile a căror cifră de afaceri anuală nu depășește echivalentul în moneda națională a sumei de 25 000 EUR, la cursul de schimb din ziua aderării sale.
            
            
               (2)Prin Decizia de punere în aplicare 2013/54/UE a Consiliului
                  23
               , Slovenia a fost autorizată, până la 31 decembrie 2015, să introducă o măsură specială de derogare de la punctul 15 al articolului 287 din Directiva 2006/112/CE și, prin urmare, să scutească de la plata TVA persoanele impozabile a căror cifră de afaceri anuală nu depășește 50 000 EUR („decizia specială”). Această autorizație a fost prelungită de două ori, cel mai recent prin Decizia de punere în aplicare (UE) 2018/1700 a Consiliului
                  24
               , până la 31 decembrie 2021.
            
            
               (3)Prin scrisoarea înregistrată de Comisie la 27 octombrie 2021, Slovenia a solicitat autorizarea de a continua aplicarea măsurii speciale până la 31 decembrie 2024, dată până la care statele membre trebuie să transpună Directiva (UE) 2020/285 a Consiliului
                  25
               . Din directiva respectivă rezultă că, începând cu 1 ianuarie 2025, statelor membre li se va permite să scutească de la plata TVA livrările de bunuri și prestările de servicii efectuate de persoane impozabile a căror cifră de afaceri anuală în statul membru nu depășește un plafon de 85 000 EUR sau echivalentul în monedă națională.
            
            
               (4)În temeiul articolului 395 alineatul (2) al doilea paragraf din Directiva 2006/112/CE, Comisia a transmis cererea înaintată de Slovenia celorlalte state membre prin scrisoarea din 15 noiembrie 2021. Prin scrisoarea din 16 noiembrie 2021, Comisia a înștiințat Slovenia că deține toate informațiile necesare pentru evaluarea cererii.
            
         
         
            
               (5)Măsura specială este conformă Directivei (UE) 2020/285, care vizează reducerea sarcinii de asigurare a conformității pentru întreprinderile mici și evitarea denaturării concurenței pe piața internă.
            
            
               (6)Măsura specială va rămâne opțională pentru persoanele impozabile, iar acestea pot opta în continuare pentru regimul normal de TVA în temeiul articolului 290 din Directiva 2006/112/CE.
            
            
               (7)Conform informațiilor furnizate de Slovenia, măsura specială va avea un efect neglijabil asupra valorii totale a încasărilor din impozite ale Sloveniei colectate în stadiul consumului final.
            
            
               (8)După intrarea în vigoare a Regulamentului (UE, Euratom) 2021/769 al Consiliului
                  26
               , Slovenia nu va efectua niciun calcul de compensare în ceea ce privește declarația privind resursele proprii provenite din TVA pentru exercițiul financiar 2021 și ulterior.
            
            
               (9)Dat fiind impactul pozitiv al măsurii speciale în ceea ce privește reducerea sarcinii administrative și a costurilor de asigurare a conformității atât pentru întreprinderile mici, cât și pentru autoritățile fiscale, precum și lipsa oricărui impact major asupra veniturilor totale din TVA generate, Slovenia trebuie să fie autorizată să continue aplicarea măsurii speciale.
            
            
               (10)Autorizația de a continua aplicarea măsurii speciale trebuie să fie limitată în timp. Termenul trebuie să fie suficient pentru a permite evaluarea eficacității și a caracterului adecvat al pragului. În plus, în temeiul articolului 3 alineatul (1) din Directiva (UE) 2020/285, statele membre trebuie să adopte și să publice, până la 31 decembrie 2024, actele cu putere de lege și actele administrative necesare pentru a se conforma dispozițiilor articolului 1 din directiva respectivă, care modifică Directiva 2006/112/CE și să aplice aceste dispoziții începând de la 1 ianuarie 2025. Prin urmare, este oportun ca Slovenia să fie autorizată să aplice măsura specială până la 31 decembrie 2024.
            
            
               (11)Prin urmare, Decizia de punere în aplicare 2013/54/UE trebuie modificată în consecință,  
            
            
               ADOPTĂ PREZENTA DECIZIE: 
            
            
               Articolul 1
            
            
               La articolul 2 din Decizia de punere în aplicare 2013/54/UE, al doilea paragraf se înlocuiește cu următorul text:
            
            
               „Se aplică de la 1 ianuarie 2013 până la 31 decembrie 2024.”.
            
            
               Articolul 2
            
            
               Prezenta decizie se adresează Republicii Slovenia.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p.1.
               
               
                  
                     (2)
                  
                        Decizia de punere în aplicare 2013/54/UE a Consiliului din 22 ianuarie 2013 de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 22, 25.1.2013, p.15).
               
               
                  
                     (3)
                  
                        Decizia de punere în aplicare (UE) 2015/2089 a Consiliului din 10 noiembrie 2015 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 302, 19.11.2015, p. 107).
               
               
                  
                     (4)
                  
                        Decizia de punere în aplicare (UE) 2018/1700 a Consiliului din 6 noiembrie 2018 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 285, 13.11.2018, p. 78).
               
               
                  
                     (5)
                  
                        Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
               
               
                  
                     (6)
                  
                        Comunicarea Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA – Către un spațiu unic pentru TVA în UE – Momentul deciziei, COM(2016)148 final.
               
               
                  
                     (7)
                  
                        Decizia de punere în aplicare (UE) 2018/1904 a Consiliului din 4 decembrie 2018 de autorizare a Țărilor de Jos să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 310, 6.12.2018, p. 25).
               
               
                  
                     (8)
                  
                        Decizia de punere în aplicare (UE) 2018/2077 a Consiliului din 20 decembrie 2018 de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată, JO L 331, 28.12.2018, p. 222.
               
               
                  
                     (9)
                  
                        Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (10)
                  
                        Decizia de punere în aplicare (UE) 2019/2210 a Consiliului din 19 decembrie 2019 de modificare a Deciziei de punere în aplicare 2013/677/UE de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 332, 23.12.2019, p. 155).
               
               
                  
                     (11)
                  
                        Decizia de punere în aplicare (UE) 2018/1919 a Consiliului din 4 decembrie 2018 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 311, 7.12.2018, p. 32).
               
               
                  
                     (12)
                  
                        Decizia de punere în aplicare (UE) 2020/1261 a Consiliului din 4 septembrie 2020 de modificare a Deciziei de punere în aplicare (UE) 2017/2408 de autorizare a Republicii Letonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 296, 10.9.2020, p. 4).
               
               
                  
                     (13)
                  
                        Decizia de punere în aplicare (UE) 2021/358 a Consiliului din 22 februarie 2021 de modificare a Deciziei de punere în aplicare (UE) 2017/563 prin care Republica Estonia este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 69, 26.2.2021, p. 4).
               
               
                  
                     (14)
                  
                        Decizia de punere în aplicare (UE) 2018/1490 a Consiliului din 2 octombrie 2018 prin care Ungaria este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 252, 8.10.2018, p. 38).
               
               
                  
                     (15)
                  
                        Decizia de punere în aplicare (UE) 2021/86 a Consiliului din 22 ianuarie 2021 prin care Republica Lituania este autorizată să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 30, 28.1.2021, p. 2).
               
               
                  
                     (16)
                  
                        Decizia de punere în aplicare (UE) 2020/1661 a Consiliului din 3 noiembrie 2020 de modificare a Deciziei de punere în aplicare (UE) 2017/1768 de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 374, 10.11.2020, p. 4).
               
               
                  
                     (17)
                  
                        Decizia de punere în aplicare (UE) 2021/753 a Consiliului din 6 mai 2021 de autorizare a Maltei să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată și de abrogare a Deciziei de punere în aplicare (UE) 2018/279 (JO L 163, 10.5.2021, p. 1).
               
               
                  
                     (18)
                  
                        Decizia de punere în aplicare (UE) 2020/1260 a Consiliului din 4 septembrie 2020 de modificare a Deciziei de punere în aplicare (UE) 2017/1855 de autorizare a României să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 296, 10.9.2020, p. 1).
               
               
                  
                     (19)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor, „O strategie pentru IMM-uri pentru o Europă sustenabilă și digitală” [COM(2020) 103 final].
               
               
                  
                     (20)
                  
                        Comunicare a Comisiei către Parlamentul European și Consiliu – Plan de acțiune pentru o fiscalitate echitabilă și simplificată în sprijinul strategiei de redresare [COM(2020) 312 final].
               
               
                  
                     (21)
                  
                        Regulamentul (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată (JO L 165, 11.5.2021, p. 9).
               
               
                  
                     (22)
                  
                        JO L 347, 11.12.2006, p.1.
               
               
                  
                     (23)
                  
                        Decizia de punere în aplicare 2013/54/UE a Consiliului din 22 ianuarie 2013 de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 22, 25.1.2013, p.15).
               
               
                  
                     (24)
                  
                        Decizia de punere în aplicare (UE) 2018/1700 a Consiliului din 6 noiembrie 2018 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 285, 13.11.2018, p. 78).
               
               
                  
                     (25)
                  
                        Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
               
               
                  
                     (26)
                  
                        Regulamentul (UE, Euratom) 2021/769 al Consiliului din 30 aprilie 2021 de modificare a Regulamentului (CEE, Euratom) nr. 1553/89 privind regimul unitar definitiv de colectare a resurselor proprii provenite din taxa pe valoarea adăugată (JO L 165, 11.5.2021, p. 9).